Căpitanul Băsescu anunță că părăsește corabia PMP, de unde parlamentarii pleacă pe capete: ”După acest mandat îmi închei activitatea politică”

Traian Băsescu a anunțat joi seară că își va încheia activitatea politică la finalul acestui mandat de parlamentar (2020). Într-o declarație la B1 TV, citată de Agerpres, Băsescu a spus că partidele de dreapta ar trebui să formeze o alianță, adăugând că nici el și nici Ludovic Orban nu pot tracta o eventuală alianță. Declarațiile lui Traian Băsescu vin pe fondul dezertărilor din PMP și după ruperea alianței cu UNPR.

G4Media.ro a scris că mai mulți membri PMP proveniți din UNPR, în frunte cu Valeriu Steriu, își negociază plecarea la ALDE. Cea mai răsunătoare pierdere a fost Siegfried Mureșan, trecut la PNL, iar cea mai recentă plecare din PMP este a deputatului Ioan Tăbugan, care negociază acum atât cu ALDE, cât și cu partidul lui Victor Ponta.

Imaginea PMP a fost afectată încă din 2016 de alianțele făcute cu PSD în mai multe consilii locale și județene.

Traian Băsescu a vorbit la B1 TV despre necesitatea unei alianțe a partidelor de dreapta: ”Europarlamentarele vor fi un dezastru pentru partidele de dreapta dacă nu se găseşte o soluţie politică, pentru că vom merge fiecare cu resursele lui, încercând unii, cum e PMP, să obţină un rezultat mai bun decât la alegerile trecute. (…) Fiecare va încerca să obţină ceva mai mult decât data trecută, însă europarlamentarele vor fi un test formidabil şi o poză limpede a potenţialului pe care îl au partidele care se opun alianţei PSD-ALDE. De aceea, eu cred că va trebui găsită o soluţie înainte de europarlamentare, adică PNL, USR, PMP, platforma lui Cioloş ar trebui să facă o listă comună, pentru că deosebirea între aceste partide şi partidele din alianţa actuală este că stau mult mai prost cu structurile. Punându-le pe toate la un loc, printre altele, au şansa să acopere toate localităţile. Este un vot de listă la nivel naţional. Acolo unde nu ai o mică organizaţie, într-o comună, acolo nu iei niciun vot”.

Foto: Traian Băsescu (Inquam Photos, Octav Ganea)